<classify> WAZIRI wa Ardhi, Nyumba na Maendeleo ya Makazi, William Lukuvi amefuta hati za kimila kwa watu watatu waliojimilikisha kinyume cha sheria, zaidi ya ekari 1,000 za ardhi za kijiji cha Engarooji wilayani Monduli mkoani Arusha. Aidha ameagiza Ofisa Ardhi wa Wilaya ya Monduli, Kitimbo Mkumbo aliyesimamishwa kazi kwa muda na serikali, kufukuzwa kazi mara moja baada ya kusaini hati za kimila bila kufuata taratibu za Mkutano Mkuu wa Kijiji.Alitoa uamuzi huo kijijini hapo jana baada ya kubaini watu hao watatu wanamiliki ekari hizo 1,000 za ardhi wakijua ni kinyume cha taratibu. Watu hao ni Paulo Ndari, mfanyabiashara wa madini anayemiliki ekari 685.2, Sarimu Orkoskosi anayemiliki ekari 268 na Lekashu Nget anayemiliki ekari 301 na Mwenyekiti wa kijiji hicho, Ngalama Mapema anayedaiwa kuwa na hati ya kimila isiyotambulika kijijini. Waziri Lukuvi alisema kisheria hakuna mtu anayeruhusiwa kumiliki zaidi ya ekari 50 za ardhi ya kijiji na anayetaka zaidi ya ekari 50 lazima Mkutano wa Kijiji, Serikali ya Kijiji na Mkutano Mkuu uridhie na uamuzi upelekwe kwa waziri wa ardhi na Rais ili aridhie taratibu.Hivi huyu Ofisa Ardhi Wilaya amesomea wapi sheria za ardhi? nani alimtuma kufanya haya? Unawezaje kumpa mtu hati ya kimila yenye ekari nyingi kiasi hiki, alihoji Waziri Lukuvi. Nasema hivi yeyote anayemiliki ardhi kubwa ya kimila hapa siitambui. Nimezifuta. Nitatuma timu ya wataalam wangu kutoka Dar es Salaam kuhakiki mipaka ya mashamba kisha taratibu za kisheria zitafuata kugawa upya ardhi, alisema. Ndari anayemiliki ekari 685.2 za ardhi alisema anazimiliki kihalali kwani ana hati miliki za kimila na ardhi si yake tu bali ya wanafamilia lakini ina jina lake kwa niaba ya wenzake wote.Alisema anamshangaa Mwenyekiti wa Kijiji, Ngalama Mapema kuchochea mgogoro huo wa ardhi kwa kuamuru wananchi kuingiza mifugo yao ndani ya shamba hilo licha ya wamiliki wa mashamba kuweka zuio na Baraza la Ardhi la Wilaya ya Arusha kutoa amri kwa wananchi kutovamia eneo hilo wala kuingiza mifugo yao. Waziri Lukuvi alisema wananchi walioenda Baraza la Ardhi waendelee na kesi yao na hati za kimila walizokuwa nazo si halali, ni batili.Nafuta kuanzia leo hati hizi za kimila ambazo mmepewa isivyo halali. Nyie wenye ardhi hizi lazima muombe ardhi kwa kijiji, wananchi wawakubalie na mfuate taratibu zote kisha nami nitampa Rais aamue lakini kwa sasa hati hizi ni batili, sizitambui na sijui mlizipataje, alisema. Mkuu wa Wilaya ya Monduli, Idd Kimanta alisema mgogoro huo waliushughulikia kiwilaya na kuwashirikisha wataalamu wa ardhi Mkoa wa Arusha lakini bado hawajapata muafaka wake.  <topic>: KITAIFA 